Navrhovaná činnosť je umiestnená v priestore nadväzujúcom na súčasný areál jadrových zariadení Jaslovské Bohunice. Dotknuté územie nie je husto zaľudnené. Vzťah obytnej zástavby (mestá a obce) je dlhodobo konsolidovaný a vzdialenosť zástavby od areálu jadrových zariadení, resp. od plochy na umiestnenie a výstavbu nového jadrového zdroja, je dostatočná. Kvalita ovzdušia je vyhovujúca. Na dotknutom území nie je indikované prekračovanie legislatívnych limitov. Hluková situácia je daná prelínaním hluku z rôznorodých činností (doprava, priemysel, poľnohospodárstvo), ktoré zodpovedajú charakteru krajiny. Dominantným zdrojom hluku v zastavanom území obcí je cestná doprava, areál jadrových zariadení tu nemá, s ohľadom na viac ako dostatočnú vzdialenosť, akusticky významný vplyv. Z prírodovedeckého hľadiska je dotknuté územie charakterizované predovšetkým druhovo chudobnými plochami poľnohospodárskej činnosti, medzi ktorými sa ostrovčekovite vyskytujú kríkové a stromové porasty tvorené prevažne líniovými sprievodmi vodných tokov a ciest. Plochu na umiestnenie navrhovanej činnosti tvorí čiastočne zmienený druhovo chudobný agrosystém, čiastočne industriálne plochy vo väzbe na súčasný areál elektrární. To isté sa týka aj ostatných súčastí činnosti, ktorými sú najmä súvisiace vodohospodárske a energetické koridory. Lokalita priamo nezasahuje do žiadnych chránených území na národnej ani na európskej úrovni (chránená krajinná oblasť, národný park, chránený areál, prírodná rezervácia, prírodná pamiatka, chránený krajinný prvok, územie európskeho významu, chránené vtáčie územie). Nedotýka sa ani ďalších prvkov ochrany prírody (chránené stromy, chránené krajinné prvky, mokrade) biosférickej rezervácie a lokality svetového kultúrneho a prírodného dedičstva UNESCO.